Aisha Alhassan

Aisha Jummai Al-Hassan (1959-yil 16-sentyabr – 2021-yil 7-may) — Mama Taraba nomi bilan tanilgan nigeriyalik huquqshunos va siyosatchi. 2015-yildan 2018-yilgacha ayollar ishlari boʻyicha federal vazir lavozimida ishlagan. 2011-yildan 2015-yilgacha Shimoliy Taraba senatorlik okrugida faoliyat olib borgan.

Alhassan 2011-yilgi Nigeriya Senati saylovlarida Xalq Demokratik partiyasi (XDP)dan senator etib saylangan. Keyinchalik asosiy muxolifat partiya — All Progressive Congress (APC) — a’zosi bo‘lgan. 2015-yilgi Taraba shtati gubernatorlik saylovida muxolifat partiyadan  gubernatorlikka nomzod bo‘lgan. 2015-yil 25-aprelda XDP nomzodi Darius Ishaku tomonidan o‘tkazilgan takroriy saylovda mag‘lub bo‘lgan, ammo 2015-yil 7-noyabrda sud Ishakuni ishdan bo‘shatgan va Alhassanni 2015-yil 11-apreldagi soʻrovnomada g‘olib deb e’lon qilgan. Biroq bu keyinchalik Nigeriya Oliy sudi tomonidan bekor qilingan.

2015-yilda prezident Muhammadu Buhari tomonidan vazir etib tayinlangan va senat tomonidan tasdiqlanganidan keyin 2015-yil 11-noyabrda qasamyod qilgan. 2018-yil 29-sentyabrda Nigeriya ayollar ishlari vaziri lavozimidan nafaqaga chiqqan.

Hayoti va faoliyati 
Alhassan 1959-yil 16-sentyabrda Fulani qabilasida dunyoga kelgan. Ma’lumoti bo‘yicha huquqshunos. Taraba shtati Bosh prokurori va Adliya komissari, shuningdek, FCT (Federal Capital Territory) sudyalar kengashi kotibi  lavozimlariga tayinlangan birinchi ayol.  2003-yil 17-dekabrda  Abuja Oliy sudi Bosh registratori etib tayinlangan. Nafaqaga chiqqanidan keyin biznes bilan shug‘ullangan.

Siyosiy faoliyati

Senat 
2011-yil yanvar oyida XDP saylov oldi bahslarida Alhassan amaldagi senator, sobiq elchi Manzo Entonini mag‘lub etgan.

2011-yil 9-apreldagi saylovda 114,131 ovoz olib, Action Congress of Nigeria (ACN) vakili Jolly Nyameni (92,004 ovoz) mag‘lub etgan. U XDP vakili sifatida saylangan to‘rt ayoldan biri edi, qolganlari: Nkechi Nwaogu (Abia Central), Helen Esuene (Akwa Ibom South) va Nenadi Usman (Kaduna South). Saylovdan keyin Alhassan Senat raisligi uchun kurashayotgani ma’lum qilingan.

Gubernatorlikka nomzod 
Alhassan 2015-yilgi Taraba shtati gubernatorlik saylovida All Progressiv Kongress (APC) partiyasidan gubernatorlik uchun kurashgan. Biroq Xalq demokratik partiyasi (XDP) nomzodi Darius Ishakuga yutqazgan.

2015-yilning noyabrida shu yilning aprelida boʻlib oʻtgan Taraba shtati gubernatorlik saylovining gʻolibi deb eʼlon qilingan. Keyinchalik bu hukm Apellyatsiya sudi tomonidan bekor qilingan.

2018-yil sentyabrida vazirlik lavozimidan iste’foga chiqqan. 2019-yilda Taraba gubernatorligi uchun da’vogarlik qilish huquqidan mahrum bo‘lganidan keyin United Democratic Party (UDP)ga o‘tgan. Nomzodlardan biri oʻz vakolatidan voz kechgani sababli Aisha Alhassan bir ovozdan 2019-yil mart oyida bo‘lib o‘tadigan Taraba shtati gubernatorlik saylovida  UDP nomzodi deb e’lon qilingan. Keyinroq Xalq demokratik partiyasiga qaytganini e’lon qilgan. Bu paytda Taraba shtati gubernatori sifatida XDPdan Darius Ishaku gubernatorlik saylovlarida yana g‘alaba qozongan edi.

Alhassan Taraba shtati siyosatiga katta ta’sir ko‘rsatgani tufayli „Mama Taraba“ nomi bilan keng tanilgan.

Shaxsiy hayoti 
Akasi — Abdulazeez Ibrahim, Tarabaning sobiq senatori. Alhassan Taraba shtati futbol assotsiatsiyasini faol qo‘llab-quvvatlagan.

Vafoti 
2021-yil 7-mayda Misrdagi COVID-19 pandemiyasi paytida Qohira kasalxonasida vafot etgan.

Prezident Muhammadu Buhari va sobiq vitse-prezident Atiku Abubakar uning o‘limiga munosabat bildirib, qayg‘uda ekanligini ma’lum qilgan.

Manbalar 

2021-yilda vafot etganlar
1959-yilda tugʻilganlar
Ayollar
Senatorlar
Huquqshunoslar
Vazirlar